6 Franse toeriste in Niger doodgeskiet | Netwerk24
09 Augustus 2020 21:48
Ses Franse toeriste, hul toergids en bestuurder is in 'n reservaat in Niger doodgeskiet.
Die groep was Sondag in 'n reservaat vir kameelperde in die Kouré-gebied toe hulle deur gewapende mans op motorfietse afgemaai is, sê Tidjani Ibrahim Katiella, goewerneur van die Tillabéri-gebied.
Die reservaat is sowat 65 km suidoos van die hoofstad, Niamey.
Militante met Isis-bande het in Oktober 2017 vier Amerikaanse soldate in 'n lokval in die land gelei en doodgeskiet. Die voorval het tot al hoe meer Amerikaanse teen-terrorisme-operasies in die gebied gelei.
Frankryk het in Junie 'n koalisie met sy bondgenote in Wes-Afrika en Europa gevorm om teen Islamitiese militante in die Sahel-sone, wat Niger insluit, te veg.
Die Franse regering het mense gewaarsku om nie te reis na dele in Niger waar militêre groepe, waaronder Boko Haram, bedrywig is nie. – Reuters